**SADRŽAJ**

unesco - pismenost kao sloboda

3

pismenost nije samo poznavanje slova

4 - 6

mladi se ne daju se staviti u kalup

7 - 9

kalle konkkola utjelovio je naš moto “ništa o nama bez nas”

10 - 11

kalle konkkola nas je napustio

12 - 13

MLADI I MIJENE

14 - 15

VEZE IZMEĐU “INVALIDA” I “VALIDA”

16 - 17

LJUBAV PREMA UMJETNOSTI JAČA OD SVEGA

18

ON MENE USPAVLJUJE PESMOM

19 - 20

VJERUJTE U SEBE I SVOJE SNOVE

21 - 23

IZ AKTIVNOSTI

24

VIJESTI

25

MEĐUNARODNI DAN BIJELOG ŠTAPA

26 - 28

PLASTIČNE SLAMČICE KAO PITANJE DOSTUPNOSTI

29

ŽENA BEZ RUKU KOJA JE POSTALA PILOT

30

ŠARENA STRANA

31

**NEKE INFORMACIJE KORIŠTENE SU SA INTERNET STRANICA.**

***Informativni centar za osobe sa invaliditetom “Lotos” Tuzla***

***Redakcija:***

Fikreta Hasanović

Suvad Zahirović

Jasminko Bijelić

Adisa Kišić

***Grafički dizajn:***

Dženita Rahmanović

IN MEMORIAM

Sanja Zahirović (1963 - 2015)

***Glavna i odgovorna urednica:***

Fikreta Hasanović

***Adresa redakcije:***

M. i Ž. Crnogorčevića 3

75 000 Tuzla

Tel./Fax: + 387 35 251-476, 251-245

***E-mail:***

ic.lotos@bih.net.ba

info@ic-lotos.org.ba

***Web:***

www.ic-lotos.org.ba

***Izdavač:***

Informativni centar za osobe sa invaliditetom “Lotos” Tuzla

***Tiraž:***

1000 primjeraka

***INICIJATIVA (lat.)***

Podsticaj za neku aktivnost posebno u pravu, zakonodavna inicijativa, pravo na podnošenje prijedloga zakona i drugih akata s pravnim dejstvom. Uopšte, “čovjek od inicijative” je onaj koji samostalno preduzima potrebnu aktivnost u svom ili širem djelokrugu privatnog ili javnog života, ne čekajući za sve naredbe ili spoljašnji podsticaj.

**Broj: 08-651-437-4/97**

**Sarajevo 16.12.1997. god.**

**Redni broj: 747**

**Upis u evidenciju javnih glasila izvršen u skladu sa Zakonom o javnom informisanju.**

**UNESCO – pismenost kao sloboda**

Međunarodni dan pismenosti obilježava se svake godine 8. septembra.

Ta UNESCO inicijativa ističe važnost pismenosti za pojedince, zajednice i društva s nadom da će se jednoga dana riješiti problem nepismenosti u svijetu. Pismenost je jedno od temeljnih ljudskih prava, obuhvaćeno je pravom na obrazovanje i predstavlja temelj za sticanje znanja, lični razvoj pojedinca i napredak društva u kojem živimo. Pismenost je apsolutno nužan preduslov društvenog i osobnog razvoja te se potencijal pismenosti za preoblikovanje života ljudi ne može precijeniti. Za pojedince, porodice i društva ona je instrument osnaživanja koji pozitivno utiče na zdravlje, prihode i odnose sa svijetom. Razne organizacije nastoje obilježavanjem ovog dana potaknuti djecu i mlade da otkriju radost čitanja i učenja te da se ostvari njihovo pravo na obrazovanje u zemljama širom svijeta. U UNESCO studiji: “Razumijevanje pismenosti” (Understanding of Literacy) pismenost se razumijeva kao autonomni skup vještina, kao primjena i uvježbanost, kao proces učenja i kao sam tekst.

Pismenost kao vještina podrazumijeva vještine govorenja, čitanja i pisanja, odnosno pristup glasovnoj realizaciji, prepoznavanju riječi, pravopisu i rječniku. To je kompleksan set vještina koji omogućuje ljudima da se izraze, da istraže, pitaju, komuniciraju i razumiju protok ideja između pojedinca i skupina u okruženju brzih promjena. Naime, različiti svakodnevni konteksti predstavljaju različite zahtjeve i viđenje pismenosti u smislu različitih odnosa i hijerarhija znanja.

**Strašna je pomisao, na primjer, ne biti u stanju razumjeti upute navedene uz lijek!**

*Jeste li znali da:*

*1 od 5 adolescenata i 1 od 5 odraslih u Evropi ne razumije upute uz lijek?*

*11 osoba u svakoj ulici u Evropi ne zna dobro čitati ili pisati?*

*4 djece u svakom školskom razredu u Evropi ima teškoća s vještinama čitanja i pisanja?*

**Pismenost nije samo poznavanje slova**

Fenomen polupismenosti, svojevrsna nepismenost pismenih, izašao je na vidjelo širenjem interneta i društvenih mreža. Iako je svijet po količini akumuliranog znanja samo u zadnjih dvadesetak godina napredovao i tehnološki se usavršio više nego u prethodnih dvjestotinjak godina, gotovo petina svjetskog stanovništva i dalje je nepismena. UNESCO je još 2000. godine, na Svjetskom forumu o obrazovanju u Dakaru, zadao nekoliko krupnih obrazovnih ciljeva, od kojih je glavni bilo smanjenje stope nepismenih. Zemlje, potpisnice tadašnje deklaracije UNESCO, preuzele su obavezu smanjiti stopu nepismenosti za 50 posto u idućih 15 godina. Mnoge nisu u tome uspjele, naročito siromašne zemlje subsaharske Afrike gdje je daljnjem povećanju nepismenosti kumovao snažan rast broja stanovnika. Gotovo jednako važni zadaci koje je 2000. zadao UNESCO, bili su omogućiti školovanje što većem broju djece u svijetu, te izjednačiti obrazovne šanse žena u odnosu na muškarce.

**Svaki peti odrasli čovjek je nepismen**

Ciljevi zacrtani u petnaestogodišnjem planu, koji ističe ove godine, tek su dijelom ostvareni. Globalna stopa pismenosti je povećana za osam posto, ali još snažnije se povećalo svjetsko stanovništvo. I dalje je nepismeno 20 posto čovječanstva ili, otprilike, 780 miliona odraslih ljudi, od kojih su čak dvije trećine žene. Broj nepismenih žena smanjio se od 2000. do danas samo za jedan posto. Također, oko 75 miliona djece širom svijeta ne pohađa školu. Sve to govori da je nepismenost i dalje veliki svjetski problem, tim više što je s nepismenim osobama lakše manipulirati i isključiti ih iz društvenog života. Pismenost je prvi i najvažniji korak ka čovjekovoj emancipaciji. Stoga je i pravo na pismenost, kao dio prava na obrazovanje, još 1948. godine bilo ugrađeno u Opću deklaraciju o ljudskim pravima. Kasnije je isto potvrđeno kao temeljno ljudsko pravo i Deklaracijom iz Perzepolisa 1975. godine, a 1997. dodatno osnaženo Hamburškom deklaracijom usvojenom u novonastalim globalnim okolnostima koje zahtijevaju sasvim novu razinu pismenosti – informatičku pismenost. U odnosu na ostatak svijeta, na Starom kontinentu situacija je znatno bolja. U Evropskoj uniji stopa nepismenosti niža je od jedan posto, iako Evropska komisija biva zabrinuta zbog činjenice da je 20 posto stanovništva EU na niskoj razini pismenosti koja podrazumijeva poteškoće u čitanju i pisanju. Stoga se od 2011. unutar EU vodi kampanja s ciljem smanjivanja udjela stanovništva s poteškoćama u čitanju na 15 posto do 2020. godine.

**Nepismenost pismenih**

No, ispod svih ovih podataka izbija jedan drugi problem. Ne radi se samo o nepismenosti kao statističkoj kategoriji, nego i o fenomenu polupismenosti, svojevrsnoj nepismenosti pismenih, koji je naročito izašao na vidjelo širenjem interneta i stvaranjem društvenih mreža. Iako se ondje mahom komunicira na neformalnoj razini, može se uočiti veoma velik broj ljudi, sasvim neproporcionalan visokoj obrazovanosti većine njih, koji ne znaju (ili ne poštuju) osnovna pravila pravopisa i gramatike.

**Stopa pismenosti u regiji**

Statistički podaci o još klasičnoj, funkcionalnoj pismenosti kažu da je u Hrvatskoj, prema popisu stanovništva 2011. godine, 30.400 nepismenih osoba ili 0,8 posto ljudi starijih od deset godina. Podaci iz Srbije iz 2012. godine kažu da je ondje 165.000 nepismenih, ali i 850.000 onih koji nikada nisu pohađali osnovnu školu ili su završili tek par razreda. Iako su UNESCO podaci iz 2012. govorili o čak 15 posto nepismenih u BiH, krajem prošle godine Agencija za statistiku objavila je podatak o 2,9 posto nepismenih. Crna Gora ima tek 8.000 nepismenih, ali i najmanje stanovnika među zemljama regije. No, ondje čak trećina stanovništva ima završenu tek osmogodišnju školu, ili čak ni to.

U Sloveniji je stopa pismenosti zanemariva da je tamošnji statističari nisu ni uvrstili u pitanja na posljednjem popisu stanovništva. U Makedoniji je 2012. bilo 43.000 nepismenih starijih od 15 godina, a njihov je broj upola manji nego deset godina ranije. Na ovim prostorima kao simptom te polupismenosti ističe se izraz „sumljam“ (umjesto „sumnjam“) što je postalo i predmetom sprdnje. Internetom, naime, kruži pošalica u obliku savjeta roditeljima koja im kaže da ne podcjenjuju ljude koji pišu „sumljam“ jer „takvi će jednoga dana biti šefovi njihovoj djeci“. No, nije problem takve polupismenosti uočljiv samo na društvenim mrežama. Ima ga i drugdje u javnom prostoru: od novinskih tekstova i reklamnih oglasa, pa sve do službenih dokumenata. Očito je da poznavanje slova i puka sposobnost čitanja nisu više dovoljan kriterij za određivanje pismenosti. Direktor Instituta za hrvatski jezik i jezikoslovlje iz Zagreba, dr. sci. Željko Jozić, kaže nam kako je današnja pismenost zasigurno nešto više od onoga što se nekad smatralo pismenošću: „Sposobnost čitanja i pisanja slova danas je samo početak, a već se tako daleko ide da se govori i o računalnoj (ne)pismenosti, odnosno da čovjek nije baš pismen ako se ne zna služiti računalom kako bi mogao komunicirati sa svijetom. Za to bi dobrim dijelom mogla biti odgovorna upravo računalna tehnologija, jer nas ona čini poprilično tromima i inertnima i jer nam sve više ‘pomažu’ pravopisni provjernici ili 'spellcheckeri', a to uglavnom negativno utiče na naše sposobnosti. Jer, eto, netko će nas već upozoriti odnosno podvući crvenom valovitom crtom ako napišemo ‘sumljam’ ili će čak i sam popraviti tako da mi to ne moramo ni znati“, kaže Jozić.

**Doba površnosti i pomodnosti**

Pitanje je u kojoj su mjeri novi mediji, poput interneta sa svojim društvenim mrežama, razotkrili, ali i skrivili taj fenomen. Može li se, recimo, nepismenost koju ondje srećemo opravdavati neobaveznim i ležernim pristupom pisanju sadržaja, što se najčešće očituje izbjegavanjem pisanja velikih slova na početku rečenica i u ličnim imenima ili izostavljanjem interpunkcijskih i dijakritičkih znakova (čime se elegantno može prikriti nerazlikovanje „č“ i „ć“). Jozić smatra da je moderna tehnologija donijela mnogo toga dobroga, ali i lošeg u život savremenog čovjeka. „Jedna od tih manifestacija lošega jest i površnost u svemu, pa tako i u jezičnim pitanjima. Brzina koja nam je omogućena zapravo radi na štetu kvalitete. Ali, ipak moramo jasno razlikovati upotrebu jezika na nivou neobavezne komunikacije i na nivou službenoga obraćanja. Ta se dva nivoa nikako ne bi smjela miješati. U slobodnoj komunikaciji, recimo putem Facebooka, s istorazinskim sagovornicima o neobaveznim temama ne trebamo se previše opterećivati jezičnom korektnošću, ali takva nam ležernost u komunikaciji može itekako odmoći primijenimo li je na službenu razinu. Zato je važno razlikovati te dvije vrste komunikacije“, ističe Jozić. Ovdašnji jezični stručnjaci gotovo uglas će upozoriti kako današnje generacije koje odrastaju (i) u virtuelnom prostoru slabo poznaju pravopis i gramatiku, te da je fond riječi kojim se koriste vrlo siromašan. Pored toga, prepun je stranih riječi, pogotovo anglizama, ali i skraćenica i simbola poput „emotikona“ koji opis osjećaja sažimaju u sliku. Zato ne čudi što današnja djeca i oni nešto stariji sve teže uspijevaju riječima izraziti čak i najosnovnije osjećaje ili opisati svoja raspoloženja. Na pitanje ugrožava li pretjerana upotreba „smajlića“ i kratica (OMG, LOL, R.I.P. i sl.) sam jezik i pismenost, Jozić drži da je riječ o pomodnosti.

**Digitalne zamke**

"A zna se kako pomodnost završi: zastarijevanjem. Odnosno, danas je vrlo 'in' upotrebljavati te kratice jer su vrlo praktične i čine nas modernima. Što će biti s jezikom za stotinu godina, to zapravo nitko ne zna.

Ovo što je sada moderno, u budućnosti će biti možda smiješno. Dakle, riječ je samo o jednoj od faza u jeziku. Ništa više od toga. I zato tome ne treba pridavati pretjeranu važnost." Vratimo li se na početak teksta i prisjetimo koliko je raširen problem nepismenosti u svijetu, osobito u najsiromašnijim zemljama, vidimo da se s druge strane, u naprednim zemljama gdje je tehnologija već dobrano uzurpirala živote ljudi, događa svojevrsni obrnuti proces koji zatvara krug pismenosti. Od prvih primitivnih crteža na zidovima pećina poput Altamire, preko otisnutih slova s kojima je prije petstotinjak godina nastala civilizacija knjige ili Gutenbergova galaksija, kako ju naziva Marshall McLuhan, došli smo na prag ere kojom ponovno dominiraju slike (koje, kako fraza kaže, govore „više od hiljadu riječi“). Šta nas ondje čeka? „Uskoro ćemo ući u fazu odabira, odnosno predviđenog unosa riječi i izraza. To je ono kad počnete nešto pisati, a računalo vam već nudi neko rješenje, pa vi više ne pišete nego odabirete. Teži se tomu da se što manje piše, a da što više toga čak i govoreći pišemo. Sistemi za prepoznavanje glasa i njegovo pretvaranje u slova vrlo su popularni. Već sad se može vidjeti kako je digitalna tehnologija itekako manjkava i kako je ono što smo do sada imali zapravo pretjerano brzo otklizalo u primitivan način komunikacije.

A zamislite užas kad spoznamo kako će većina onoga što danas pišemo na računalu za desetak ili više godina budućim računalima biti potpuno nečitljivo“, zaključuje Jozić.

***Izvor: Al Jazeera***

**MLADI SE NE DAJU STAVITI U KALUP**

***Marijeta Mojašević je socijalna radnica po struci, radi u Kancelariji za mlade Opštine Berane.***

***Jedna je od rijetkih osoba koja sa toliko malo godina ima dosta iskustva u ovom poslu. Ona je uprkos stečenom invaliditetu završila fakultet, radila na sebi, usavršavala se, putovala, upoznala ljude sa svih krajeva svijeta, stekla prijatelje i znanje koje joj olakšava rad u oblasti mladih. Svakako je pravi primjer osobe koja mladima može biti uzor.***

***INICIJATIVA: Možete li se kratko predstaviti za čitaoce Inicijative?***

Marijeta Mojašević iz Berana, Crna Gora. Po obrazovanju diplomirana socijalna radnica, trenutno radno angažovana u oblasti omladinskog rada, dok je moj volonterski angažman vezan za evropski pokret osoba sa invaliditetom.

***INICIJATIVA: Da li je izbor obrazovanja - socijalni rad, bio Vaš ili možda najbolja opcija za Vas kao osobu sa invaliditetom?***

Kada je bilo vrijeme da biram profesionalni poziv, željela sam da to bude oblast javnog djelovanja kroz koju ću moći da, sa jedne strane, pomognem osobama sa invaliditetom da se suoče sa životnim problemima i, sa druge strane, da utičem na ljude koji nemaju invaliditet da prihvate različitosti koje ih okružuju. Socijalni rad je savršen za to i zaista je bio najbolja moguća opcija zbog koje se nisam pokajala do danas.

***INICIJATIVA: Kakve uspomene nosite iz najboljih, đačkih dana?***

Kako sam svoj invaliditet stekla na prelazu iz osnovne u srednju školu, moram reći da to i nisu bili najbolji dani za mene. Sasvim suprotno. Dok su se vršnjaci upoznavali sa svim onim što može pružiti adolescencija, ja sam se upoznavala sa invaliditetom i svim neugodnostima koje donosi. Morala sam da napravim dugu pauzu u školovanju i da ga nastavim sa umanjenim kapacitetima. Porodica je bila moje gnijezdo iz kojeg sam morala ponovo naučiti da „letim“. Ljudi koji su ostali uz mene, posle groznog perioda u kome su me gotovo svi napustili, su bili moje blago. To je prijateljstvo između davljenika i čovjeka koji mu pruži ruku. Neprocjenjivo za izgradnju karaktera.

***INICIJATIVA: Gdje ste trenutno zaposleni i s kojom populacijom radite?***

Trenutno sam zaposlena u opštinskoj Kancelariji za mlade. Veoma dinamičan posao, u čijem je fokusu populacija mladih, starosti od 15-30 godina, kojima se daju mogućnosti da ispune svoje slobodno vrijeme i nađu ono što ih zanima kroz neformalno obrazovanje.

***INICIJATIVA: Osoba ste sa invaliditetom, žena, osjećate li se drugačije u društvu u kojem živite i radite?***

Moj invaliditet je od početka kamen spoticanja za skoro sve ljude koji su se našli u mom okruženju. Davno sam prošla kroz dugu psihološku rehabilitaciju da bih shvatila da svako ima mogućnost izbora: ili će nas prihvatiti u novom ruhu ili će pobjeći od nas zato što nas se plaše. Treba ih pustiti. Biti žena sa invaliditetom znači dodatni znak pitanja u određenim relacijama: da li je materinstvo moguća opcija, da li se mogu ispoštovati svi zahtjevi u pogledu održavanja domaćinstva. To je kao da radite duplo testiranje na svakom ispitu iz međuljudskih odnosa. O seksualnosti da i ne pričam - ona se redovno potisne u drugi plan kada u prvi izađe pitanje invaliditeta. Krajnje neugodna životna pozicija. Kada je u pitanju radni angažman, uvijek postoji sumnja da kao osoba sa invaliditetom neću obavljati poslove jednako brzo i efikasno kao i zaposleni bez invaliditeta. Bitno je naići na osobe sa kojima ćete se razumjeti i u poslu i kao osobe sa određenim potrebama. Jer, potrebe imamo svi.

***INICIJATIVA: Rad s mladima. Koje su specifičnosti rada sa mladima?***

Volim da kažem da su mladi nekonvencionalni, ne daju se staviti u kalup i treba vremena da se stekne njihovo povjerenje, zato što se nalaze u osjetljivim godinama života. Kako je naš zadatak i savjetodavni rad na razne teme od važnosti za njih, pričinjava mi naročito zadovoljstvo da mogu da im prenesem svoja iskustva i dam neka uputstva kada imaju određeni problem. Rad sa njima je osvježavajući i nikad završen do kraja, pravo avanturistički.

***INICIJATIVA: Obrazovanje osoba sa invaliditetom u Crnoj Gori. Kada se ta oblast posmatra kroz brojke, kakva je situacija?***

Ja sam se školovala u javnim ustanovama po redovnom programu, tako da nisam imala iskustava sa specijalnim ustanovama obrazovanja OSI, koje i danas postoje u Crnoj Gori. Ali, iz iskustava mojih prijateljica, znam da su bile prilično getoizirane, što dovodim u vezu sa i dalje jakim stereotipima i predrasudama koje se gaje prema osobama sa invaliditetom.

***INICIJATIVA: Čini se da je obrazovanje u cijeloj Regiji podosta nisko na ljestvici vrijednosti.***

***Kolika je to kočnica za cijelo društvo, a kolika za populaciju kojom se Vi bavite?***

Obrazovanje je poput fabrike u koju svi ulažu, a niko ne zna kakav će biti krajnji produkt. Nesumnjivo je da se sve više cijeni škola, kako bi naši stari rekli. I treba. Lično, pokušavam da osnovcima i srednjoškolcima približim shvatanje invaliditeta kroz radionice: „Život sa invaliditetom“i da dam doprinos na polju razbijanja stereotipa prema nama. Rezultati su sjajni. Ti mladi ljudi posjeduju toliko empatije da je vidljivo da je glavni problem bio taj što se nije ozbiljnije pričalo na ovu temu sa njima.

***INICIJATIVA: Vidljiv je pomak u obrazovanju odraslih osoba. Šta mislite kolike su i kakve barijere onih koji se u odraslom dobu vraćaju ili čak prvi put sjedaju u školske klupe?***

Iz pozicije socijalne radnice i prethodnog radnog iskustva znam da je reformom obrazovanja koja se kontinuirano vrši gotovo dvije decenije poseban akcenat stavljen na obrazovanje odraslih i da je određeni broj ustanova i organizacija dobio licencu za to. Smatram da je izuzetno bitno dati ljudima drugu šansu, naročito ako zbog objektivnih razloga nisu mogli da iskoriste prvu. Tako pokazujemo zrelost društva da uvaži različite startne pozicije.

***INICIJATIVA: Mnogo putujete pa imate priliku da vidite kakva je situacija za osobe sa invaliditetom u drugim zemljama u Regiji. Da li Crna Gora mnogo zaostaje za drugim zemljama u Regiji po osnovnim pitanjima koja se tiču osoba sa invaliditetom ili je situacija slična? Opišite nam malo (pristupačnost, predrasude, uključenost u zajednicu, zapošljavanje itd.)?***

Dragocjen volonterski angažman za mene je članstvo u Evropskoj mreži za samostalan život (ENIL) iz Brisela, kojim kao članica borda mreže mladih uspijevam da ispratim situaciju koja se odnosi na mlade sa invaliditetom širom Evrope. Zavisno od standarda u državama, položaj mladih sa invaliditetom varira. Prednjače skandinavske zemlje, naravno zapadna Evropa, a prilikom nedavne posjete Rusiji sam se jako pozitivno iznenadila time koliko pažnje pridaju OSI. Kada na nekim sastancima čujem kakvi problemi muče OSI širom Evrope (recimo, potreba angažovanja seksualnih asistenata), ja odmah kažem da nismo dostigli taj nivo, jer kod nas ni problem arhitektonskih barijera nije riješen), a da se ne može dalje ići od toga. Na cijelom Zapadnom Balkanu problemi osoba sa invaliditetom su slični. Prije četiri godine sam radila istraživanje o personalnoj asistenciji i tom prilikom dolazila u Sarajevo da podijelim rezultate istraživanja. Da uporedimo rezultate istraživanja i sadašnju situaciju, vjerujem da ne bismo našli veće pomake. Tapkamo u mjestu.

***INICIJATIVA: Šta vidite kao najprioritetnije na čemu treba raditi kad su u pitanju osobe sa invaliditetom u Crnoj Gori?***

Pomenula sam već problem pristupačnosti, tj. arhitektonskih barijera i zaista mislim da bi trebao biti prioritet, jer ako se ne možeš kretati u lokalnoj zajednici, kao da ne živiš tu. Problemi obrazovanja i zapošljavanja slijede jedan za drugim i potrebno je više od dobro sastavljenih zakonskih propisa da bi se riješili. Kažu da je potrebna tzv. politička volja. Ja kažem da je potrebno da neko od donosioca odluka bude korisnik kolica i da vidi koliko je teško zaposliti se i raditi bilo koji posao kada, recimo, ivičnjaci nisu prilagođeni. Politička volja je drugo ime za ljude koji mogu nešto da učine, ali im nije prioritet.

***INICIJATIVA: Šta biste poručili mladima s invaliditetom, a i za one koji nemaju razumijevanja za njih?***

Morate biti uporni i to duplo više nego vaši vršnjaci u ostvarivanju vaših planova i želja. Ali, vjerujte na riječ, plodovi truda biće vam draži nego onima koji nisu morali da se toliko trude. Morate vjerovati u sebe i svoje snage. I nemojte se stidjeti da podijelite vašu priču sa drugima, veoma je moguće da će na nekoga djelovati inspirativno. Za one koji nemaju razumijevanja za različitosti bilo koje vrste, a naročito za osobe sa invaliditetom - samo zamislite da se nađete samo na dan u situaciji u kojoj se osobe sa invaliditetom nalaze svakodnevno. Da li biste se osjećali ugodno? Naravno da ne bi. Imati razumijevanja za različitosti je prava mjera zrelog pojedinca i zdravog društva. Treba težiti ka tome.

***Pripremila: Fikreta Hasanović***

**Kalle KOnkkOla utjelovio je naš moto**

**„ništa o nama bez nas“**

Kalle Konkkola, jedan od najpoznatijih svjetskih aktivista i boraca za prava osoba sa invaliditetom preminuo je 11. septembra nakon kraće bolesti.

Svojim je dugogodišnjim aktivizmom u pokretu osoba sa invaliditetom u svjetskim razmjerama osigurao da pitanja invalidnosti budu prisutnija u opštim politikama, kako na nacionalnom, tako i na međunarodnom nivou. Jedan je od osnivača DPI (Disable people international), osnivač Centra za samostalni život „Threshold“ u Helsinkiju i jedan od osnivača Fondacije ABILIS koja podržava projekte namijenjene organizacijama osoba sa invaliditetom. Nakon aktivnog doprinosa procesu konsultacija i usvajanja Konvencije o pravima osoba sa invaliditetom UN, Kalle je uz podršku Ministarstva inostranih poslova Finske realizovao mnoštvo posjeta u ulozi međunarodnog ambasadora u oblasti invalidnosti. Poznata je njegova borba za prava osoba sa invaliditetom u područjima zahvaćenim ratnim dejstvima i prirodnim katastrofama i insistiranje da pružaoci pomoći uzmu u obzir stanje i potrebe osoba sa invaliditetom intervenišući u područjima krize.

Na inicijativu Informativnog centra za osobe sa invaliditetom „Lotos“, Kalle je kao predsjednik DPI prvi put u Bosnu i Hercegovinu došao 1997. godine i tako je počelo naše poznanstvo i saradnja između „Thresholda“ i „Lotosa“ koja će još dugo, dugo trajati.

Nakon te prve posjete, već 1999. godine, zajedno smo u Tuzli, a 2000. godine u Banja Luci organizovali konferencije posvećene ljudskim pravima i samostalnom životu. Konferencija u Tuzli je bila prva koju je organizovala jedna organizacija osoba sa invaliditetom, a bila je namijenjena, prije svega, aktivistima i osobama sa invaliditetom. Nakon te prve konferencije, Kalle je sa svojim saradnicima na različite načine podržavao organizacije osoba sa invaliditetom u našoj zemlji, a za sve nas je bila od izuzetnog značaja konferencija koju je I.C. „Lotos“ sa partnerskim organizacijama iz regiona, u okviru SHARE SEE programa i partnerskog projekta sa Catholic Releife Services i Centrom za samostalni život osoba sa invaliditetom Srbije, organizovao u Sarajevu, a koja se odnosila na uključivanje pitanja invalidnosti u glavne tokove političkih procesa u okviru pridruživanja zemalja Zapadnog Balkana Evropskoj uniji. Od 2009. godine kroz partnerski projekat Thresholda (Centar za samostalni život Helsinki) I.C.„Lotos“ i Humanitarne organizacije „Partner“, a uz podršku Ministarstva inostranih poslova Republike Finske traje projekat „Ljudska prava osoba sa invaliditetom, regionalni razvojni projekat za BiH i zemlje Zapadnog Balkana“, a koji za glavni cilj ima osnaživanje zajedničkog djelovanja organizacija osoba sa invaliditetom i podršku novim potencijalnim mladim liderima u pokretu osoba sa invaliditetom. Želimo izraziti naše najdublje saosjećanje zbog odlaska našeg dragog Kalleta. Dragi Kalle, bila je izuzetna čast poznavati te, učiti od tebe, dobiti podršku i razumijevanje, uživati u susretima s tobom i radovati se spoznaji da ćemo se uskoro ponovo sresti na nekom mjestu na kojem ćeš ustrajno zahtijevati poštovanje prava i dostojanstva osoba sa invaliditetom. Svjesni smo da će biti teško nastaviti, ali smo, također, svjesni da nastavljajući borbu za prava i dostojanstven život osoba sa invaliditetom nastavljamo putem kojim smo zajedno s tobom krenuli, osiguravajući da ideje i vrijednosti za koje si se borio nastavljaju da žive. Ti ćeš, dragi Kalle, ostati da živiš u našim srcima i sjećanjima kao inspiracija i snaga koju ćemo sigurno trebati nastavljajući raditi na svemu što si započeo. Tužni smo zbog tvog odlaska, ali ponosni što smo imali čast poznavati te i biti tvoji saradnici i prijatelji.

***Prijatelji i saradnici iz Informativnog centra za osobe sa invaliditetom „Lotos“ iz Tuzle, Bosna i Hercegovina***

**Kalle KOnkkOlA nas je napustio**

Bio je legenda već u životu. Mali muškarac u elektro - motornim kolicima koji je koristio traheostomiju i trebao 24 sata personalne asistencije, ali razbijao barijere posvuda gdje je išao. Kada je izabran u finski parlament, morali su učiniti zgradu pristupačnom za njega i druge koji su slijedili. Kao neka vrsta finskog veleposlanika za invaliditet, putovao je širom svijeta, sudjelovao na većini sastanaka na vrhu o invaliditetu, posjetio zemlje na globalnom jugu kao konsultant i organizator o pitanjima invaliditeta i razvoja. Finnair je morao staviti električnu utičnicu u svoju poslovnu klasu za njegov ventilator. Kada je njegova Zelena stranka organizovala politički sastanak na nepristupačnom lokalitetu u gradu sjeverne Finske početkom njegove političke karijere, otišao je tamo vozom, održao improvizovanu konferenciju za štampu u obližnjem restoranu, jasno poentirao o našem ljudskom pravu na pristup i uključivanje, i putovao opet vozom četiri sata natrag u Helsinki. Njegov trud nije bio uzaludan. Danas bi bilo neugodno bilo kojem organizatoru isključiti osobe koje koriste invalidska kolica. Kad je postao članom parlamenta, njegov liječnik je reklasifikovao status invaliditeta što je značilo da je Kalle izgubio personalnu asistenciju. Prisiljen je bio otići u rezidencijalnu ustanovu, nije mogao odlučiti o tome kad će ustati ujutro, i kao posljedica toga, nije mogao sudjelovati u važnim parlamentarnim odlukama. Konačno, nakon što je privukao medijsku pažnju na stambene ustanove i nedostatak personalne asistencije, vratio je svoju personalnu asistenciju i slobodu. Kalle je imao mišićnu distrofiju od rođenja u vrijeme kada su svi, uključujući liječnike, očekivali da ljudi s tom dijagnozom ne prežive svoje tridesete godine. Ne uprkos njegovom ventilatoru i traheostomiji, već zbog njih je uspio imati "normalan" život, studirati računarstvo na fakultetu, započeti organizaciju studenata s teškoćama u razvoju, Kynnys Ry (Threshold) 1973. godine, prvu finsku organizaciju za osobe s invaliditetom utemeljenu na ljudskim pravima i neovisnom životu. Kalle je 19 godina radio u Gradskom vijeću u Helsinkiju, suosnivač je finske Zelene stranke, prvi nacionalni predsjedatelj i zastupnik 1983.-1987. Suosnivač je Disabled Peoples Internationala, DPI, predsjedatelj evropskog dijela, a kasnije i na međunarodnom nivou. Kalle je 1998. godine započeo i vodio finsku zakladu Abilis, koja uz podršku finskog Ministarstva vanjskih poslova promoviše osnaživanje, samostalan život i socijalnu integraciju osoba s invaliditetom na Globalnom jugu kroz finansiranje malih, pouzdanih, visokokvalitetnih projekata koji planiraju i provode same osobe s invaliditetom. Kalle je dokazao da su liječnici u krivu. Ne samo da je preživio izvan bilo čijeg očekivanja, nego se pretvorio u nacionalnog i međunarodnog diva koji je uspješno radio za ljudska prava i nezavisan život. U zadnje vrijeme kroz svoj rad se bavio pitanjima izbjeglica s invaliditetom, naročito u Africi, a ne samo da je postao najpoznatija osoba s invaliditetom u Finskoj koja je zasigurno uticala na nacionalni stav.

Njegovi prijatelji znaju da je jako uživao u životu, volio muziku, umjetnost i pjesništvo, dobro društvo, dobre razgovore, dobre šale i hranu. On i atraktivna crvenokosa Maija vjenčali su se 1976. Do svoje smrti 2012. bila je uspješna i međunarodno uticajna arhitektica koja je dokazala da pristupačnost arhitekture nije prepreka lijepom dizajnu. Kalle je napisao i objavio dječje knjige zajedno s prijateljem, ilustratorom. Volio je svoju ljetnu kućicu u finskom krajoliku gdje bi proveo cijeli mjesec svakog ljeta.

Šta nas je Kalle naučio?

Njegov život nam govori da invalidnost nije izgovor da ne pokušavate iskoristiti svoju situaciju na najbolji način, da biti uspješni u tome što radite, pomaže da uživate u vašem radu, uživati u radu s ljudima, zaista brinuti o osobama koje susrećete. Nema svako jasnoću misli u kombinaciji sa suhim finskim humorom koji je Kalle imao u izobilju. Ali neće smetati ako pokušamo.

U Institutu za nezavisni život, počašćeni smo što smo imali Kalleta u Odboru od početka Instituta 1993. godine. Znatno će nam nedostajati njegovo iskustvo, vizija i jasnoća. Izgubili smo dragog prijatelja.

***Pripremio: Adolf Ratzka***

**Mladi i mijene**

Svjetski dan mentalnog zdravlja, 10. oktobar/listopad, obilježava se na inicijativu Svjetske federacije za mentalno zdravlje od 1992. godine. Tema ovogodišnjeg Svjetskog dana mentalnog zdravlja je „Mladi i mentalno zdravlje u svijetu koji se mijenja“.

A kako se to svijet zapravo mijenja? „Svijet je nazadovao, djeca više ne slušaju svoje roditelje.“ Ova izjava danas zvuči trivijalno, ali to je napisao i jedan egipatski sveštenik prije oko šest hiljada godina. Slična izjava pripisuje se i Sokratu. Problemi jaza među generacijama svakako rezoniraju s društvenim promjenama i „duhom vremena“, ali vječitost tog pitanja o kojoj svjedoči dati navod, vjerovatno ima uporište u nekim temeljnim procesima koji se odnose na tok razvoja ličnosti i koji dovode do izvjesnih neslaganja između mladih i onih koji to više nisu. Buntovništvo u adolescenciji može odvesti u krajnosti koje prelaze i zakonska ograničenja prihvatljivog ponašanja.

Ali, da, svijet se zaista mijenja; mijenjaju se cijene, prekrajaju se granice, općine postaju gradovi, poslovi koji su bili nezamislivi prije koju deceniju sad postaju nezamjenjivi i neizostavni... Razni krajevi planete postaju uvezani na načine koji otvaraju ranije neslućene mogućnosti, a ljudi od znanja grade koncenzuse o svojim temama na globalnoj razini. Čudne se stvari dešavaju i s mladima, jer vidimo znakove tjeskobe i teškoća u prilagođavanju kao nikad prije. Nije lako odgovoriti na pitanje je li to tako zato što obraćamo više pažnje da prepoznamo neke promjene, pozivajući se na kriterije koji nam ranije nisu bili ni na kraj pameti, ili zato što su mladi danas na neki način drugačiji – a pitanje je jesmo li u zabludi kao što je bio intelektualac iz drevne civilizacije, ili zaista jesu drugačiji zato što ih mi na drugačiji način pripremamo za život. A možda se svijet doista i mijenja prebrzo. Ako danas pitate psihologe da vam kažu nešto o izazovima s kojima se suočavaju mladi u odrastanju, jedna od stvari koje neće zaobići je tzv. virtuelni svijet. Moguće je danas voditi neku inačicu društvenog života bez da čovjek pređe kućni prag. A taj paralelni život nije naročita zamjena za stvarnost kakvu je čovječanstvo do sada poznavalo, a još manje prikladna priprema za snalaženje u toj, nazovimo je „klasičnoj“ zbilji. Od zabavnih i/ili informativnih video klipova (u kojim se serviraju ne sasvim pouzdane informacije), a volimo da budu sve kraći i kraći pa ih čak puštamo ubrzano, asli da nam negdje nešto ne promakne; do pornografije koja stvara iskrivljenu predodžbu o tako važnom komadu života, a istovremeno budi signale u mozgu koji iskrivljuju motive za učešće u stvarnim relacijama.

U svijetu s kojim se dodir sklapa preko manjih ili većih ekrana ključna je gola informacija o tome šta postoji tamo negdje. Otac američke psihologije, Vilijam Džejms, rekao je da svako od nas nosi dva svijeta: ja, i ono što nije ja. A sada taj ostatak svijeta postaje teško testirati opipom, mirisom, teško je cijenu kontakta s dunjalukom i stečeno iskustvo procijeniti prolivenim znojem. Uglavnom je to samo dvodimenzionalna slika, a cijena iskustva se mjeri megabajtima. U tom svijetu predstava o drugima je najčešće ušminkana, projicirana iluzija o stvarnom životu drugih. A to je teško imati na umu. Zato je novi izazov porediti vlastiti život, o kojem mlada osoba ipak ima realnu sliku, sa slikom života drugih ljudi, za koju je tako lako zaboraviti da je napabirčena od izbora lijepih trenutaka, uljepšana kao igrom staklenih perli. Život je uvijek bio težak, a svijet izazovan. Mladi valjda i dalje za lektiru čitaju i Antigonu i Don Kihota i Jade mladog Vertera. Poruke ovih djela i dalje stoje. Dakle, u svijetu i nema nečeg toliko novog. A i da ima novosti, svaki neurobiolog će vam reći da su upravo mozgovi tinejdžera najpripremljeniji za traženje i reagovanje na novost. Ta osobina je i korijen problema na koje misle zloslutnici kad govore o izazovima koji danas vrebaju mlade, ali baš i temelj koji treba dograđivati da se na njemu diže svijet budućnosti. Zbog te osobine mladi nekad daju i prednost rizičnoj aktivnosti u poređenju s mogućom škodljivom posljedicom, od koje bi zazirala većina onih koji više nisu mladi. Imao sam poznanika, cijeli radni vijek je proveo kao vozač i još naglašavao kako nikad u životu nije bio bez auta, a nikad nije imao vlastiti, a imao je običaj da kaže da ne razumije zašto ljude tangira mijenjanje cijena goriva. „Meni je uvijek ista cijena, uvijek punim za dvadeset maraka...“ I može to čovjek prihvatiti kao šalu, ali je u njegovom pristupu bilo nešto oslobađajuće jednostavno i nesporno. Prirodno da odnos količine goriva koji oscilira s mijenjanjem cijena utiče na to koliki se put može preći, ali iz ugla iz kojeg je on posmatrao taj problem, istina je bila da koliko imaš, toliko plaćaš. Mnogo ko, ko uči o životu i misli o njemu, sklon je da pomisli da je svaki tren već viđen pa posrlja u krivi zaključak kao onaj Egipćanin. Ali život nije krug, već spirala; neka osovina, ona koja ide uvijek samo i isključivo u jednom smjeru – ka budućnosti, oko koje se svi mi krećemo, ista je i za mlade i za stare. Za razliku od autoputa, život nema jedinicu mjere. Neko će s onih dvadeset maraka napraviti manje, neko više; neko će otići u jednom smjeru, neko u drugom. Životi su nesamjerljivi. Jedina mjera i poređenje koje mladi moraju naučiti da prave jeste ono sa sâmim sobom. Svijet oko nas se mijenja, ali to je u najvećoj mjeri zato što ga mijenjaju ljudi.

Ne brinite se za svijet koji se mijenja, on će se sam pobrinuti da se mijenja. Nađite način da učestvujete, kako vi da ga mijenjate. U životu treba naći način da se svijet mijenja od sebe, a prije svega naći razlog zašto ga treba bez odlaganja činiti uvijek i iznova boljim; radi nečijeg osmijeha, radi osjećanja koje probudi dobro djelo, a niko još nije našao način da ga pošalje putem WiFi.

***Bojan Šošić, dipl. psiholog***

***Udruženje za uzajamnu pomoć u duševnoj nevolji TK “Fenix”***

**VEZE IZMEĐU “INVALIDA” I “VALIDA”**

**Intervju sa Benom Matlinom, autorom knjige: “U bolesti i u zdravlju” o životu, njegovoj novoj knjizi i tajni opstanka bilo koje veze**

Ovaj tekst je prvobitno objavljen na VICE US.

Kad imate invaliditet, ljudi će vas brže-bolje savjetovati da nađete partnera takođe sa invaliditetom. U životu sam se suočio sa brojnim odbijanjima, ali me iz takta najviše izbaci kad ljudi kažu da treba da se “zadovoljim” nekim “iz svoje vrste”. Kao neko ko ima cerebralnu paralizu, oduvijek me je intrigirala ideja o partneru bez invaliditeta. Bio sam u vezama i sa ženama sa invaliditetom i bez njega, i bila su to zanimljiva iskustva koja su izrodila doživotne uspomene. Nakon što sam pročitao novu knjigu Bena Matlina o vezama u kojima jedan partner ima invaliditet a drugi ne, “U bolesti i u zdravlju” (BikonPres), shvatio sam da želim samo ono što i svi drugi: da budem željen i da budem predmet požude, ali i da se na kraju povežem sa nekim, tako da to dovede do zajedničkog života. “U bolesti i u zdravlju” više je od Matlinove “inspirativne” priče, mada je svakako inspirativna. To je knjiga o tome kako je čovjek sa atrofijom kičmenih mišića, urođenim i neizlječivim neuro - mišićnim stanjem, preživio djetinjstvo, diplomirao na Harvardu, oženio se sa ženom bez invaliditeta, zasnovao porodicu i ima dvije kćerke, mačku i kornjaču, izgradio je uspješnu karijeru u novinarstvu i živio onoliko sretno do kraja života koliko je to uopšte moguće. Nedavno sam se obratio Matlinu kako bismo popričali o životu, njegovoj knjizi i tajnama uspješne veze u kojoj jedan partner ima invaliditet a drugi ne.

***VICE: Šta mi možete reći o sebi?***

Ben Matlin: Rođen sam i odrastao sam u Njujorku, sa neuro - mišićnom manom koja se zove atrofija mišića kičme ( tipa dva, da budem precizniji). Nikad nisam hodao niti stao na svoje noge, i više ne mogu da koristim ruke. Moji roditelji su insistirali na tome da pohađam privatnu školu, što u ono vrijeme nije bilo lako. Redovne škole nisu primale djecu u invalidskim kolicima. Postao sam nevoljni pionir. Dakle, bio sam “ubačen u glavni tok”, kao što su to nekada imali običaj da kažu, lično više volim da kažem - integrisan. U svakom slučaju, završio sam na Harvardu. U ono vrijeme, bio sam jedini student u invalidskim kolicima. Kad sam diplomirao, preselio sam se u Los Anđeles, sa tadašnjom djevojkom, danas mojom suprugom. Bilo je to, nevjerovatno, prije 32 godine. Moja supruga i ja imamo dvije kćerke, obje danas studentice.

***Kako ste započeli karijeru?***

Zato što niko nije želio da me zaposli, osim za honorarne angažmane, postao sam slobodni novinar i esejista. Pisao sam za mnoge finansijske časopise i internet stranice, a moji komentari objavljeni su u Njujork Tajmsu, Vašington Postu, Los Anđeles Tajmsu, Čikago Tribjunu, USA Tudej i na drugim mjestima, baš kao i emitovani na NPR. Do sada sam napisao i dvije knjige, memoare “Čudo od djeteta je odraslo”, “Kako mi je revolucija u pravima osoba s invaliditetom sačuvala razum”, i sada, svježe iz štamparije “U bolesti i u zdravlju”, u kojoj istražujem miješane veze osoba sa invaliditetom i bez njega, kroz prizmu sopstvenog braka.

***Kako je nastala ideja za: “U bolesti i u zdravlju”?***

Javila mi se u snu…

Ne, šalim se, moja prva knjiga bavila se odrastanjem i manje-više se završila mojim brakom. Počeli su da mi se javljaju čitaoci koji su željeli da znaju nešto više o mom braku. Ali nisam mogao to da uradim, bio sam suviše blizu materiji. Na kraju krajeva, živio sam je svakog dana. Onda sam počeo da razmišljam da možda postoje važna, srodna pitanja koja bi valjalo iznijeti na vidjelo. Pitanja zavisnosti od drugoga i samostalnosti, dijeljenja i privatnosti. Nisam, međutim, želio da svoj brak držim kao neku vrstu savršenog modela te vrste miješane veze. I zato sam počeo da pričam sa drugim parovima. Istovremeno, shvatio sam da zaista imam neka pitanja u vezi sa sopstvenom vezom: Kako je funkcionisala toliko dugo? Da li je kod nas bilo nečeg posebnog i uvrnutog ili dijelimo neke elemente sa drugim uspješnim miješanim parovima? Dok sam opisivao ove i druge nedoumice prijateljima, svi su me ohrabrili da je to sjajna ideja za knjigu. Onda sam morao da provalim kako da organizujem istraživanje građe, kako da to pretvorim u dobru knjigu. I, naravno, kada i kako da otkrijem identitet ubice!

***Šta je, dakle, tajna uspješne, miješane veze?***

Volio bih da imam laki odgovor na to pitanje. Veze su složene. U miješanoj vezi funkcioniše isto što i u svakoj drugoj, pretpostavljam: dobra komunikacija, empatija, velikodušnost, povjerenje, poštovanje, nježnost, smisao za humor, otvorenost, dijeljenje, pomaganje, i tako dalje. Morate, međutim, da imate jednu stvar na umu, morate biti iskreni po pitanju invaliditeta ili, da to tako kažem, po pitanju razlika između osobe sa invaliditetom i bez njega. Od vitalne je važnosti pričati o brigama i strahovima, ali ne na način koji će nepotrebno povređivati vašeg partnera. Obje strane moraju da se potrude da stvari vide iz perspektive onog drugog. Takođe, novac je od velike pomoći. Ozbiljno vam kažem: imati odgovarajuće finansijske resurse može u mnogome da izmijeni stvar. Invalidska kolica, posluga i druge potrepštine su veoma skupi. I zapamtite, kad postane teško, ne okrivljujte invaliditet za sve probleme. Oba partnera mogu da okrivljuju nepotrebne prepreke i nepravde u društvu uopšte. To može da bude zbližavajuće iskustvo, jer nije krivica invaliditeta ako je, na primjer, teško izaći noću pošto autobusi i noćni klubovi nisu pristupačni, ili ako želite da odmorite jedno od drugoga, ali nemate načina da platite lične njegovatelje. Zbog toga moramo da nastavimo da radimo na tome da naša kultura bude pristupačnija, otvorenija i da ima veću podršku za ljude sa invaliditetom.

***Kako invaliditet utiče na seksualnost i senzualnost?***

Moj konkretni invaliditet ne utiče na moju seksualnu funkciju. Istina je da mnoge od nas sa invaliditetom često opslužuju nepoznati. Dodiruju nas čak i po intimnim mjestima njegovatelji, ljekari, čak i nepoznati ljudi koji nam žele dobro i tapšu nas po leđima ili maze po glavi (bez šale). Što će reći, dodiruju nas na načine na koje ne dodiruju druge ljude. Ljudi se očigledno ponašaju kao da pipkanje nas ne predstavlja nikakav problem. Ali predstavlja! Mi možemo da se osjetimo objektifikovano, infantilizovano, deseksualizovano. Dakle, mnoge osobe sa invaliditetom su isfrustrirane po pitanju senzualnosti, ili da to formulišem drugačije, imaju pojačano osećanje senzualnosti. Zbog toga, kad se to konačno desi, više umijete da cijenite kad vas dodirnu, ili se na bilo koji drugi način prema vama ophode seksualno/senzualno.

***Da li vaša knjiga razbije stigmu oko seksa i invaliditeta?***

Možda, ali moja knjiga ne govori samo o seksu. Možda ne bi trebalo to da kažem. U njoj ima seksa! Seksa! Seksa! Ali ona govori i o vezama, o tome kako ljudi koji se suštinski razlikuju uspijevaju da nađu zajednička interesovanja, i više od toga. Zaista postoji stigma oko ljubavnih veza osoba sa invaliditetom, i da, nadam se da će ova knjiga pomoći da ljudi makar krenu da preispituju svoje predrasude. Uzgred budi rečeno, ima i mnogo singl osoba sa invaliditetom koje gaje iste predrasude koje vjeruju da nikad neće naći partnera za ljubavnu vezu. Moja poruka njima bila bi - možda nije lako, ali je svakako moguće i, kao što sam otkrio radeći istraživanje za ovu knjigu, dešava se svo vrijeme.

**LJUBAV PREMA UMjETNOSTI JAČA OD SVEGA**

Zuli Sangino (29) ima nevjerovatan talenat i veliki je zaljubljenik u umjetnost kojom se bavi uprkos naizgled nesavladivim preprekama. Ona je rođena bez ruku i nogu, ali je to ne sprečava da skupi snagu i iskoristi svoj dar.

Talentovana umjetnica svoje umjetničke radove dijeli sa drugima na društvenim mrežama. „Fizički problemi nisu bili prepreka za mene. Ja vidim život kao apsolutno divan dar koji nam je Bog dao. Kao umjetnik izražavam svoja osjećanja i misli kroz umjetnost. Umjetnost i moj glas su alati koje moja duša koristi da pokaže svijetu da ništa ne može da vas spriječi da ispunite svoje želje“, rekla je Zuli i dodala:

„Kada sam bila mlađa mnogo sam očajavala zbog svog života.

Zašto? Zašto ja? Zašto sam se tako rodila? Zašto je moj otac izvršio samoubistvo?

Da li se to desilo zbog mene?

Zbog mojih fizičkih problema?

Sada sa zadovoljstvom mogu da kažem da sam ponovo rođena“, izjavila je umjetnica.

**on mene uspavljuje pesmom**

„Kako to podnosiš? Mora da je strašno“, pitao me je kolega kada sam mu spomenula da je moj muž kvadriplegičar. Sa dobro poznatom knedlom u grlu odgovaram na ovo zamorno pitanje: „Nije. Dobro nam je.“ Želela bih da dodam i „ on je profesor dramskih umetnosti“ i još mnogo toga, ali znam da bi to delovalo kao da se branim. Moj kolega ovu tišinu shvata kao neku vrstu priznanja (nikada nisam sigurna kao priznanje čega. Života bez seksa? Samoće? Noći provedenih uz flašu džina?) i iskreno kaže: “Žao mi je što moraš kroz to da prolaziš. Ne mogu ni da zamislim kako ti je.“

U njegovim očima vidim sažaljenje. „To zaista nije ništa strašno“, pokušavam ponovo. Prekasno. Iako sada već moj bivši kolega verovatno više o meni ni ne misli, moguće je da povremeno o mom mužu pomisli sa sažaljenjem za koje smatra da treba da oseća prema osobama sa invaliditetom i onima koji ih vole. Ljude poput nas vidi kao tragedije, a sve zato što se nisam dovoljno potrudila da ga ubedim u suprotno. Nisam mu rekla o danu kada smo se moj suprug i ja sreli da bismo učili zajedno za završne ispite. Nisam mu rekla kako se kafa pretvorila u pesmu dok me je vozio kući niti o prvom poklonu koji mi je dao posle dve nedelje zabavljanja. Rekla sam mu da mi skakanje umiruje anksioznost, a on se sledeće nedelje pojavio na mojim vratima sa sobnom trambolinom. Sada kada sam njegovu kvadriplegiju otkrila još jednom neznancu, moj muž više ne može da ima individualne karakteristike koje, naravno, poseduje. On je neko ko mi piše ljubavna pisma, predaje pozorište improvizacija i ko je, za razliku od mene, tih. Da li će moj kolega kada dođe kući, pošto ne zna ništa od ovoga, svojoj ženi reći: “Hvala Bogu što mi nismo oni“? Znam da će moj kolega sve ovo pretpostaviti zato što tako mnogi misle. Sigurno da provodim noći sama, dok perem sudove i čeznem da moj suprug nema povredu kičmene moždine. Ili možda smatraju da sam njegova „negovateljica“ (reč koju prezirem). Istina? Ovog meseca nisam spremila nijedan obrok, a moj muž je taj koji ostaje noću uz bebu dok sam ja jutarnja osoba. On je proveo mnogo više vremena izigravajući meni psihijatra, nego što sam ja njega negovala. On mene uspavaljuje pesmom. Obično sam ja ta koja je nervozna. Za razliku od mojih simptoma anksioznosti i depresije, njegov invaliditet je konstanta.

Ipak, to što ste partner bez invaliditeta osobi sa invaliditetom ume da nosi i određenu dozu emotivnog napora. U mnogim slučajevima, emotivni napor podrazumeva kontrolu svojih i tuđih osećanja. U restoranima, nervozne hostese, širom otvorenih očiju, međusobno šapuću: „Gde da ih smestimo?“ Da li će razvodnica znati gde da nas smesti? Da li će nas odbiti? Da li će doktorka razgovarati sa njim ili će umesto toga, preko njegove glave, gledati u mene?

Emotivni napor je i sačuvati osmeh na licu kada on isplanira večeru za godišnjicu u restoranu koji se reklamira kao pristupačan, a pokaže se da nije. Otkrijete da „ pristupačno“ znači da ljudi moraju da nam pomognu da uđemo uz nekoliko stepenika. Menadžer ponudi pomoć, a zatim slegne ramenima kada moj muž kaže: “Moja kolica imaju 150 kg.” Onda se on cele večeri meni izvinjava, pravda se, kao i uvek, ali mu se u očima vidi povređenost. Želite da se izvičete na nekoga ili bar napišete protestno pismo, ali nemate kome. Bojite se ne samog invaliditeta, već straha i nelagode drugih. “Nemojte tako da me gledate”, želim da kažem. “Samo izgradite tu prokletu rampu”. Naša realnost je toliko drugačija od onog što drugi pretpostavljaju. Invalidska kolica su deo mnogih mojih uspomena. Naša ćerka najslađe zaspi dok se sa njim vozi u njegovim kolicima, a ja sam se u trudnoći do posla vozila u njegovom krilu. Tokom depresije ili napada panike, moje disanje se umiruje kada čujem točkove u hodniku zato što znam da je stigao kući. Ovo nije deo priče koju bi Holivud želeo da ispriča. Pisala sam o svojoj depresiji i posttraumatskom stresu kroz priču o gradu duhova u pustinji i podelila sam je sa polaznicima radionice o kreativnom pisanju. Jedna rečenica se odnosila na njegovu paralizu. Jedan polaznik me je pitao: “Da li je onda njegovo telo pustinja?” Drugi je dodao: “Zato što je sada prazno posle povrede? Pišeš o gradu duhova. Da li je on pravi duh?” Kada ste zaljubljeni u nekoga ko je kvadriplegičar, to može izgledati kao da volite duha, ali ne na način na koji bi ljudi mogli da pomisle. On je često nevidljiv, a kada ga i vide, ljudi izgleda primećuju samo jednu stvar. Priča o duhu je pre svega priča o duhu, a ne o sportu niti romansi, niti porodičnom konfliktu. Slično tome, invalidska kolica su fokus svake priče koju pričamo. Bez obzira što to ne želimo, kolica postaju protagonista, antagonista i sve ono između. Kada noću ležim budna, iskreno, ne fantaziram o čudesnim lekovima. Sanjam o rampama. Rampe koje vode do kupatila i kuća i vodopada i vozova i radnog mesta i Kapitol Hila. A suština je da svi budemo u istom avionu. Hostese u restoranima i stjuardese se ne boje. Doktori slušaju. U mojim snovima, ja njega ne vidim kako hoda. Vidim ga kao nekog koga više ne povređuju.

***Prevela i prilagodila:***

***Jelena Milošević***

**VJERUJTE U SEBE I SVOJE SNOVE**

***Opšti izbori u Bosni i Hercegovini 2018. održat će se 7. oktobra 2018. godine. Ovo će biti osmi opšti izbori u historiji Bosne i Hercegovine. Za izbore su se prijavile 72 političke partije i 39 nezavisnih kandidata. U nadi da slijede neka bolja vremena u kojima će se prava osoba sa invaliditetom poštovati i cijeniti kao osnovna ljudska prava, između ostalog, smo se dotakli i te teme sa našom sagovornicom, mladom, politički aktivnom ženom s invaliditetom.***

***U ovom broju Inicijative razgovaramo sa mladom i uspješnom Sanjom Jokić iz Banjaluke, koja plijeni ljepotom, kako izgledom, tako i unutrašnjim lijepim, vedrim duhom. Ona je, između ostalog, korisnica kolica, ali to joj ne predstavlja prepreke, osim onih koje društvo bezobzirno nameće. Ona svaki dan s osmijehom prkosi izazovima u životu i svojim primjerom pokazuje da je sve moguće ako se čvrsto vjeruje, ako ste vođeni svojom vizijom i ako dovoljno želite.***

***Inicijativa: Predstavite se našim čitaocima... Ko je Sanja Jokić?***

Majka, profesorica, aktivistkinja, sanjarka, kreativka, neko ko želi da pozitivno, odgovorno i iskreno utiče na ljude i okolinu…

***Inicijativa: Kako ste stekli invaliditet, kako je prošlo Vaše prvo suočavanje s promjenama u životu koje novo stanje donosi?***

Invaliditet sam stekla prije nepunih pet godina nakon teške saobraćajne nesreće. Suočavanje s novim stanjem bilo je emotivno, teško… Gledati kako vam se dotadašnji život pretvara u pepeo nije nimalo lijep prizor, ali vjera u Gospoda i dobro u ljudima su mi dali vjetar u leđa. Ipak, najveći izazov je slijedio nakon završetka zvanične rehabilitacije jer je tad počela borba – protiv predrasuda, diskriminacije, neprihvatanja, neznanja, nerazumijevanja… Novo stanje je donijelo i nova saznanja, lekcije koje se nikad ne zaboravljaju ali i brojne prijatelje koji su me motivisali, inspirisali i oplemenili.

***Inicijativa: Opišite našim čitaocima kako je poslije tekao Vaš životni put, da li je i koliko invaliditet uticao na Vaše životne odluke i na to kakva ste vi osoba danas?***

Uvijek ističem da invaliditet ne treba shvatiti posve tragično, kao kraj. Naprotiv, neka to bude prilika za drugačiji i moćniji početak. Svi mi imamo neku svoju misiju i potrudimo se da je ispunimo na što bolji način. Nakon spoznaje da sam nepokretna i da ću ubuduće biti u invalidskim kolicima, čvrsto sam odlučila da se kroz rad, usavršavanje i aktivizam borim za svoj život, ali i za mnoge druge koji su u istoj ili sličnoj situaciji. Snimila sam dokumentarni film: „Život poslije života“ koji je prikazan na brojnim evropskim i regionalnim filmskim festivalima, govorila o bezbjednosti u saobraćaju pred srednjoškolcima širom Republike Srpske, među prvim sam ženama s invaliditetom u BiH koje su ronile, učestvovala i pobjeđivala na foto-konkursima, inicirala i učestvovala u brojnim humanitarnim akcijama, postala prva žena s invaliditetom uposlena u Parlamentu Srpske… a uz Božju pomoć, vjerujem da sam na tragu novih i boljih iskustava.

***Inicijativa: Kakva su Vaša sjećanja na djetinjstvo?***

Sjećanja na djetinjstvo su zanimljiva i simpatična. Bila sam nestašno, radoznalo dijete. Bavila sam se sportom, imala brojne hobije i danas mi je žao što nemam dovoljno vremena da se posvetim nekoj od disciplina.

***Inicijativa: Da li postoji nešto što je ostalo Vaš neostvareni san, a onemogućeno je invaliditetom ili nekim drugim razlozima?***

Želim društvo koje će uvažavati, prihvatati i poštovati različitost. Sav moj budući rad i aktivizam ići će, i ide u tom pravcu.

***Inicijativa: Koliko je osobi s invaliditetom važna podrška porodice?***

U situacijama poput moje, podrška porodice je najvažnija. Važno je da vaši najbliži imaju pozitivan i realan stav prema životu i vašem invaliditetu, jer sve suprotno od tog može imati poguban uticaj na individuu.

***Inicijativa: Da li se po Vašem mišljenju, dovoljno promovišu prava osoba sa invaliditetom u školama, kao i predškolskim ustanovama?***

Prava osoba s invaliditetom se ne promovišu dovoljno u školama i predškolskim ustanovama, ali zadatak i odgovornost leži na nama. Poštujem dosadašnji rad i rezultate udruženja osoba sa invaliditetom širom BiH ali moramo djelovati složnije i konkretnije.

***Inicijativa: Koliko vidite mogućnosti za zapošljavanje za osobe sa invaliditetom, obzirom na ionako nisku stopu nezaposlenosti?***

Socijalna, medijska vidljivost, stalno usavršavanje, obrazovanje, aktivizam i istrajnost bili su moji mehanizmi u borbi za zaposlenje. Inicijativa mora da postoji a trud i rad će se kad tad prepoznati i isplatiti.

***Inicijativa: Kako je proticalo Vaše školovanje, od osnovnog do fakulteta,***

***s kakvim ste se problemima suočavali?***

Osnovni studij (tadašnji Filozofski fakultet na Univerzitetu u Banjoj Luci ) sam završila davno prije sticanja invaliditeta, a nakon novih životnih promjena odlučila sam se da upišem master studij iz sociologije na banjalučkom Fakultetu političkih nauka. Kolege i profesori su bili krajnje prijemčivi, kooperativni, srdačni, profesionalni i korektni, dok je sam objekat u potpunosti arhitektonski prilagođen za osobe sa invaliditetom. Nažalost, postoje i mnogi fakulteti koji nisu arhitektonski prilagođeni, ali samo našim ukazivanjem na barijere možemo očekivati promjene i njihovo uklanjanje.

***Inicijativa: Dok ste studirali, koliko ste imali kolega koji imaju neki invaliditet? Jeste li imali priliku da razmjenjujete peer-support?***

Tokom studiranja, nije bilo kolega/kolegica koji su lica s invaliditetom, te tako nisam imala priliku da razmjenjujemo peer-support. Međutim, pružanje međusobne podrške i razumijevanja je od višestrukog značaja za osobe sa invaliditetom. Kroz ovaj koncept stičemo nova iskustva, saznanja, razvijamo empatiju, samopouzdanje i komunikacijske vještine, prepoznajemo prioritete, te kao takav je jako važan.

***Inicijativa: Kao što znamo, svaka osoba na svijetu u određenom trenutku života u nečemu treba pomoć. Od koga Vi imate najveću podršku, i u čemu Vam je ona najneophodnija?***

Najveću podršku dobijam od porodice i dragih prijatelja. Trudim se da njihovu pomoć svedem na minimum i da budem što više samostalna.

***Inicijativa: Sam život s invaliditetom... Koliko jedna osoba s invaliditetom danas osjeća okove društva koje nije prilagođeno svim osobama podjednako?***

***Šta može učiniti u svom domenu?***

Činjenice govore u prilog tome da naše društvo nema dovoljno razvijenu kulturu ophođenja prema osobama sa invaliditetom, da nas marginalizuje i stavlja u (socijalni) zapećak. No, na nama je da se borimo protiv predrasuda i da razvijamo/unapređujemo svijest o potrebama i pravima ove populacije. Obrazovanje i zapošljavanje osoba sa invaliditetom su među najvažnijim kategorijama na tom putu.

***Inicijativa: Primjetno je da nema, ili je izuzetno malo osoba sa invaliditetom, posebno onih najtežeg stepena, na političkoj sceni Bosne i Hercegovine. Vi ste, između ostalog, i politički angažovani. Podijelite s nama svoja iskustva?***

Politika mora da bude u funkciji zaštite prava građana a doživljavam je i kao dobar mehanizam za ostvarivanje pozitivnih socijalnih promjena i napretka. Na opštim izborima učestvujem kao kandidat Demokratskog narodnog saveza za Narodnu skupštinu Republike Srpske, u izbornoj jedinici tri. Kao dugogodišnja aktivistkinja i neko kome ne nedostaje elana, entuzijazma i ideja, ovu priliku želim da iskoristim, između ostalog, u svrhu zaštite i unapređenja položaja socijalno ranjivih i marginalizovanih kategorija, jer i sama pripadam istoj. Kao žena s invaliditetom znam kako je kad te društvo posmatra kroz predrasude, diskriminaciju i stigmu, zato kroz svoj politički angažman želim raditi na rušenju tih barijera.

***Inicijativa: Po Vašem mišljenju, šta je razlog nedovoljne uključenosti osoba sa invaliditetom u politiku? Koliko imaju uticaja na to već poznate i prisutne društvene predrasude prema osobama s invaliditetom, ili ima i krivice, zbog nedostatka volje, i u samim osobama sa invaliditetom?***

Razlog nedovoljne uključenosti osoba sa invaliditetom u politiku leži u činjenici da smo negdje prezasićeni od praznih riječi i obećanja, što opet vodi letargiji, nezainteresovanosti, povlačenju, nezadovoljstvu, osjećaju da ne možemo ništa učiniti i promijeniti. Ne smijemo zaboraviti ni činjenicu da mnogi od nas jedva spajaju kraj s krajem, nemaju adekvatna/kvalitetna ortopedska pomagala, ni riješeno pitanje personalne asistencije i prevoza, nemaju priliku za obrazovanjem I zaposlenjem… a sve navedeno direktno utiče na samostalan život lica s invaliditetom tj. ravnopravno učešće u aktivne društvene tokove (uključujući i politiku).

***Inicijativa: Imate li konkretan prijedlog rješenja većeg političkog angažovanja osoba s invaliditetom kao stvarnih, reprezentativnih i jakih političkih predstavnika ove populacije?***

Civilizacijski je važno da se izmijene zakoni i drugi pravni akti kako bi se poboljšao položaj osoba sa invaliditetom. Po uzoru na razvijene zemlje, poput skandinavskih, ili kako je to riješeno u centralnoj Evropi, moramo prilagoditi naše zakonodavstvo prema potrebama svih građana, naročito manjinskih grupa. Takođe, svi mi treba da pokažemo da postojimo, da smo vidljivi i da tražimo ostvarenje svojih prava.

***INICIJATIVA: Da li ste uključeni u neku organizaciju osoba sa invaliditetom i koliko je uključenost u iste bitna osobama s invaliditetom?***

Članica sam nekoliko udruženja osoba sa invaliditetom i smatram ih vrlo korisnim jer sam kroz njih upoznala mnogo prijatelja i dobila brojne korisne informacije i savjete. Kao lice koje je steklo invaliditet u ranim tridesetim i to tako iznenada, bilo mi je važno da se što bolje upoznam s novim stanjem/paraplegijom. Sva ta drugarska, neposredna iskustva i bodrenja dobila sam baš u tim udruženjima.

***Inicijativa: Koja bi bila Vaša poruka čitaocima?***

Vjerujte u sebe, u svoje snove i nikom ne dozvolite da vas ubijedi u suprotno!

***Pripremila: Adisa Kišić***

**iz aktivnosti**

**DOČEKANI UGOVOR O OBRAZOVANJU**

Poznato je da su neki od glavnih problema s kojima se suočavaju osobe sa invaliditetom vezani za zaposlenost, obrazovanje i pristupačnost institucijama i okruženju.

Tu opet imamo jedan začarani krug uzročno-posljedičnih pojava.

Ako osoba sa invaliditetom zbog arhitektonskih i drugih prepreka i nedovoljne podrške ne može ostvariti pravo na školovanje ravnopravno sa drugima, samim tim ima manje šanse za zaposlenje, što utiče na povećanu stopu siromaštva osoba sa invaliditetom, samim tim veću socijalnu isključenost, itd. I poslije 10 godina UN Konvencije o pravima osoba sa invaliditetom koja se adekvatno ne poštuje, osobe sa invaliditetom se bore da ostvare svoja osnovna ljudska prava, kao što je npr. pravo na obrazovanje. Desi se tako da, dok se trepne, prođu godine, a da jedna mlada osoba nikad nije imala priliku da se zove đakom ili učenikom. Uz to, doživi ružna iskustva i velike traume slušajući kako joj svakako škola nije potrebna. U prošlim brojevima Inicijative već smo pisali o tome da je tokom realizacije projekta „Jačanje kapaciteta za samostalan život osoba sa invaliditetom u BiH“ koji provodi I.C. „Lotos“ postalo evidentno da pravo na školovanje nije omogućeno jednom broju mladih osoba sa invaliditetom, učesnika projekta. Nakon dvije godine zagovaračkih aktivnosti Informativnog centra za osobe sa invaliditetom „Lotos“ i saradnje sa nadležnim institucijama i školama, zajednički napori su urodili plodom, te je došlo do realizacije mogućnosti završavanja osnovnoškolskog obrazovanja za osobe iznad 15 godina. U skladu sa Odlukom Školskog odbora JU OŠ „Simin Han“ Tuzla, te JU OŠ „Dr. Safvet-beg Bašagić“ Gradačac, kao dvaju certificiranih škola za obrazovanje odraslih, raspisan je Javni konkurs za upis polaznika u programe formalnog obrazovanja - osnovnog obrazovanja odraslih za školsku 2017/18. godinu. S ponosom vam danas donosimo velike rezultate uspješnog zagovaranja, truda i nastojanja da se steknu uslovi za jednake mogućnosti, zahvaljujući kojima će osobe sa invaliditetom moći ostvariti pravo na obrazovanje. Naime, dvije mlade osobe sa invaliditetom, učesnici projekta „Jačanje kapaciteta za samostalan život osoba s invaliditetom u BiH“ Emina Hatemić i Ibrahim Šadić potpisali su ugovor o osnovnoškolskom obrazovanju sa O.Š. „Simin Han“, u svojim dvadesetim godinama, nakon dugog zagovaranja na pravo odraslih osoba na osnovnoškolsko obrazovanje. Radujemo se i ovom uspjehu i nadamo se i želimo da sve osobe sa invaliditetom nastave i u budućnosti da nižu samo uspjehe i ostvaruju svoje ciljeve.

**VIJESTI**

**Usvojena nova Odluka o listi ortopedskih i drugih pomagala TK 2018.**

Vlada TK je na 13. vanrednoj sjednici koja je održana 08. avgusta 2018. godine, usvojila novu Odluku o jedinstvenoj listi ortopedskih i drugih pomagala, indikacije za sticanje prava na pomagala, rokove korištenja i visinu učešća Zavoda zdravstvenog osiguranja TK u ostvarivanju prava osiguranih lica na pomagala. Odlukom su unapređeni načini, rokovi i iznosi participacije za nabavku pojedinih ortopedskih pomagala u odnosu na prethodno važeću Odluku.

Odluku možete preuzeti iz naše sekcije: Prava osoba sa invaliditetom na web stranici:

www.ic-lotos.org.ba

**SRETNO DJETINJSTVO**

U organizaciji UNICEF 06. i 07. septembra 2018. godine u Hotelu „Board“ na Jahorini u okviru kampanje “Sretno djetinjstvo” koju UNICEF provodi u Bosni i Hercegovini održana je radionica pod nazivom “Mediji za sretno djetinjstvo”.

Sudionici radionice su bili predstavnici UNICEFa, predstavnici nekoliko nevladinih organizacija, među kojima je i I.C. „Lotos“ i predstavnici medijskih kuća. U toku radionice se govorilo o praksama pisanja o nasilju nad djecom, pisanju o djeci sa invaliditetom, inkluziji i drugim temama vezanim za djecu.

U okviru kampanje su se na stranici www.sretnodjetinjstvo.ba mogle prijaviti ideje za provođenje mini kampanje “Čuvari sretnog djetinjstva” u lokalnim zajednicama, a tri najbolje ideje će biti nagrađene sa ukupnim fondom od deset hiljada KM. Također, na stranici www.sretnodjetinjstvo.ba se mogu predlagati i obećanja koja bi društvo trebalo dati djeci i na čijem bi ispunjavanju trebalo raditi.

**MEĐUNARODNI DAN GLUHIH**

Međunarodni dan gluhih i nagluhih osoba odlukom Svjetske federacije gluhih iz 1958. godine obilježava se zadnje subote u septembru. Ovaj dan se obilježava s ciljem podizanja svijesti javnosti o specifičnim problemima i potrebama gluhih osoba, te povećanja solidarnosti i davanja podrške gluhim i nagluhim osobama. Također, obilježava se i u cilju poboljšanja njihovih prava, što je jedna od temeljnih pretpostavki za poboljšanje njihovog položaja u društvu, ali i kvalitete života svih socijalno osjetljivih skupina.

**Svjetski dan učitelja**

Svjetski dan učitelja obilježava se svake godine 5. oktobra. Taj dan je prilika da se pokaže da je rad učitelja i nastavnika prepoznat kao jedan od najvažnijih za ukupan razvoj društva. Cilj Svjetskog dana učitelja je mobilizirati podršku za nastavnike kako bi se osiguralo da će učitelji i dalje ispunjavati potrebe budućih generacija, te podići obrazovanje na nivo društvene važnosti i izvući učitelje iz poluanonimnosti i dati im društvenu važnost koju zaslužuju. Prilika je to i za isticanje važnosti rada svih učitelja i nastavnika i njihov uticaj na razvoj društva u cjelini, te da se naglasi važnost te profesije, ali i samog obrazovanja čiji su oni nositelji, zato se taj dan obilježava u više od 100 zemalja svijeta. Proglasio ga je UNESCO godine 1994. godine u spomen na isti datum 1966. godine kada je potpisana Preporuka o statusu učitelja. Obrazovna internacionala (EI), svjetska federacija sindikata stručnjaka u obrazovanju sa sjedištem u Bruxellesu, čvrsto vjeruje da Svjetski dan učitelja treba biti međunarodno priznat i obilježavati se u cijelom svijetu. Napori Obrazovne internacionale i njene 401 članice doprinijeli su međunarodnom priznanju i obilježavanju toga dana širom svijeta.

**Međunarodni dan bijelog ŠTAPA**

***Međunarodni dan bijelog štapa obilježava se u svijetu s ciljem podizanja svijesti građana o specifičnim potrebama slijepih i slabovidnih osoba, ali i obavezama zajednice prema njima. Nezadovoljavajući položaj slijepih osoba proizlazi iz otežanih mogućnosti zapošljavanja, prisutnosti diskriminacije i stigmatizacije, nedostatku ili nemogućnosti nabavke asistivnih pomagala. U današnjem sve gušćem prometu, bijeli štap je pomagalo koje slijepima omogućava samostalno kretanje na poznatom terenu, ujedno je i prometni zaštitni znak slijepih osoba. Samostalno kretanje uz pomoć bijelog štapa savladava se na tečaju poduke usvajanjem osnovnih tehnika vještine korištenja štapa, osnovnih prometnih pravila te konfiguracije terena kojim će se osoba samostalno kretati.***

***Bijeli štap je zapravo produžena ruka slijepe osobe, sve što je izvan dosega štapa je opasnost za osobu i velika nepoznanica. Inicijativa za korištenje bijelog štapa kao zaštitnog znaka slijepih osoba u prometu pokrenuta je još 1930. godine, ali tek nakon Drugog svjetskog rata tzv. dugi bijeli štap počinje se primjenjivati kao pomagalo za kretanje slijepih. Dan bijelog štapa prvi put se obilježava 1964. godine.***

Slijepi u Bosni i Hercegovini djeluju organizovano više od 60 godina. Desetljeća entuzijazma donijela su brojne pobjede u oblasti odgoja, kulture, informisanja...

A onda je rat devedesetih promijenio sve! Danas se procjenjuje da u Bosni i Hercegovini živi oko 5350 slijepih i slabovidnih osoba. Glavni nositelji aktivnosti su entitetska udruženja, što nije nimalo neobično: pitanja od životnog značenja za slijepe uglavnom i jesu u nadležnosti entitetskih nivoa vlasti. Tako nije nimalo čudno da je većina pitanja riješena na sasvim različit način. Recimo, slijepi u Federaciji imaju znatno veći dodatak na tuđu pomoć i njegu nego slijepi u Republici Srpskoj, dok slijepi u Republici Srpskoj, imaju potporu iz sredstava lutrije, a u Federaciji se takva mogućnost tek razmatra. Neke stvari u Federaciji su, čak u nadležnosti kantona, a time su i mnogo komplikovanije riješene, dok je u Republici Srpskoj vlast centralizirana, a time i učinkovitija. Na nivou države djeluje Unija slijepih građana u Bosni i Hercegovini, krovno udruženje koje je kod međunarodnih institucija slijepih prihvaćeno kao partner. Međutim, čovjek mora odlično poznavati ustavni ustroj države Bosne i Hercegovine da bi shvatio da u nadležnosti Vijeća - Savjeta ministara i njegovih ministarstava nije gotovo ni jedno pitanje koje bi za slijepe bilo prioritetno. Tako na nivou države ne postoje ministarstva obrazovanja, zdravlja, informisanja, kulture, čak ni sporta. Sve to je u nadležnosti dva entiteta ili u Federaciji čak 10 kantona! Istovremeno je Ministarstvo saobraćaja i komunikacija donijelo odluku da slijepi korisnici RTV uređaja budu oslobođeni pretplate. No, u praksi je stvar zapela jer RTV servis koji je osnovan kao medijski servis za teritoriju cijele države nije želio početi primjenjivati odluku sve dok mu neko, u ovom slučaju Vijeće ministara, ne plati odgovarajući iznos. A u proračunu Vijeća ministara novca za to nije bilo! Ili, evo vam još jedan primjer. Sa slijepim prijateljem krenuo sam na put iz Sarajeva do Ploča. Na željezničkoj stanici u Sarajevu uredno su nam izračunali da na Željeznicama u Federaciji vrijedi odgovarajući popust, a onih dvadesetak kilometara u Hrvatskoj naplaćeno nam je po redovnoj cijeni. Slična bi situacija bila da smo putovali na nekoj unutrašnjoj liniji koja prelazi međuentitetsku granicu! Na vlastitoj koži prijatelj i ja, eto, osjetili smo zakonski haos. A ovakvih primjera moglo bi se naći na pretek. Iako je u zemlji sve podijeljeno, udruženjima slijepih nešto je isto: ni krovna organizacija, ni entitetski savezi nemaju riješeno redovito finansiranje! Svako se snalazi kako zna i umije. Najčešće sve zavisi o dosjetljivosti rukovodstva da pronađe neki od međunarodnih ili domaćih projekata. U tom slučaju, pod projekt se pokušavaju podvesti i neki drugi troškovi, za zaposlene na primjer. Zato nije nikakvo iznenađenje da novca nerijetko nema niti za osnovnu djelatnost. U Federaciji je situacija u nekim područjima dramatična. U Sarajevu već nekoliko desetljeća postoji biblioteka za slijepe. Biblioteka koja je vrlo popularna i među čitaocima izvan Bosne i Hercegovine. Nažalost. Nažalost, malo ko od njih zna da ni entitetsko ni kantonalna udruženja nad bibliotekom nemaju nikakav uticaj! Nemaju mogućnost odlučivati o izdavačkim planovima, izboru direktora, urednika... Biblioteka izdaje i zvučni časopis na čiju uređivačku politiku udruženja nemaju nikakav uticaj. Ipak, to ne znači da slijepi u Federaciji nemaju vlastite medije. Neka, uglavnom kantonalna udruženja, naime, imaju vlastite časopise. Među našim čitaocima sigurno je najpoznatiji časopis „Kameni vrhunci” Saveza slijepih Herceg-Bosne koji s mnogo duha i energije uređuje Stipe Ćurčić. Što se biblioteke u Sarajevu tiče, možda je najbolnije to da ona, poput devet drugih nekadašnjih republičkih institucija (Zemaljski muzej, Galerija Bosne i Hercegovine, Kinoteka Bosne i Hercegovine itd.) nije riješila vlastiti status. Ove ustanove, tako ispada, niko ne želi. Naročito, niko ih ne želi kao još jedna „gladna usta” koja treba hraniti. Sličnu sudbinu ima i Centar za slijepu i slabovidnu djecu i omladinu. U predratnoj Bosni i Hercegovini, tadašnji Zavod za slijepu djecu imao je i zakon kojim je striktno određena njegova uloga, način finansiranja i sve ostalo. Današnji Centar negdje je u vakuumu između zakonodavstva matičnog Kantona Sarajevo i Federacije. Bilo bi logično da Centar ima federalni značaj, ali on radi po nastavnom programu za škole u Kantonu Sarajevo, naprosto federalni nastavni program ne postoji! Učenici dolaze iz cijele Federacije, štaviše i iz Republike Srpske, pojedini kantoni oglušuju se o svoju obavezu da finansiraju djecu koja dolaze s njihovog područja. Inkluzivno obrazovanje, dojam je mnogih pedagoga, uvodi se bez mnogo kritičkog promišljanja. U Centru nije na posljednjem mjestu strah da neko po svaku cijenu želi ljude iz te kuće ostaviti bez posla. Zato, ni sami nisu načisto: da li se radovati uvođenju inkluzivnog odgoja?

Bi li time odsjekli granu na kojoj sjede? Centar se vrlo sporo reformira u pravcu obrazovanja srednjoškolaca za zanimanja koja bi mogla proći na tržištu. Do nedavno djeca su dobivala, uz ostalo, i diplome telefonista. A telefonske centrale se ukidaju. Treba li reći? Udruženja slijepih samo nijemo mogu slijegati ramenima. Skoro u redovnim ciklusima, u Federaciji se obnavlja strah da će dodatak na tuđu pomoć biti ili ukinut ili smanjen. Uslijed politizacije ovog problema, prije nekoliko godina korisnici ovog prava postale su i osobe koje ni u jednoj normalnoj zemlji to ne bi mogle postati: srčani bolesnici, žene s ginekološkim problemima, bolesnici od raka. Jednostavno, nije napravljena nikakva razlika između bolesti i invaliditeta. Ukratko, i na taj način vlast je kupovala mir i sprečavala socijalnu eksploziju. Prije nekih godinu dana jedno udruženje koje, navodno, zastupa sve kategorije osoba s invaliditetom, na ružan način, demolirajući zgradu federalnog parlamenta, skrenula je pozornost medija na ovaj problem. Slijepi ovim sigurno nisu ništa dobili. Naprotiv. Ipak, u novije vrijeme federalno Ministarstvo za rad i socijalnu politiku na jedvite jade uspijeva povratiti ravnotežu i, kako-tako, ispunjavati obavezu prema korisnicima. S tugom se može konstatirati da broj slijepih koji rade svakim danom postaje sve manji. Samo sarajevski primjer. Prije rata u Sarajevu je radilo više od stotinu slijepih telefonista. Danas je broj svih zaposlenih u gradu jedva dvadesetak. Jedno po jedno, u penziju odlaze i posljednji telefonisti, njihova radna mjesta se gase. Strastveno se govori o novim tehnologijama i njihovim mogućnostima. No, u praksi rijetki su primjeri da je ta savremena tehnologija nekome donijela radno mjesto. Federacija je nedavno dobila moderan Zakon o profesionalnoj rehabilitaciji i zapošljavanju osoba s invaliditetom. Mnogi sumnjičavo vrte glavom, više vjerujući da bi slijepi mogli imati više koristi od novca što će ga firme obaveznim izdvajanjem skupiti nego stvarnim otvaranjem novih radnih mjesta. S vremena na vrijeme, mediji se okrenu priči o neprovođenju Zakona o psima - vodičima. Točno, država je, trudeći se da izigrava Evropu, zaista donijela takav zakon.

E samo zakon ima jedan sitni nedostatak: slijepih osoba koje se kreću s psom ima jedna ili dvije na teritoriji cijele države! Članovi udruženja slijepih će vam uz smiješak reći: psi - vodiči slijepima u Bosni i Hercegovini sigurno nisu prva briga. Čitalac ovog teksta mogao bi lako steći isti utisak.

**Plastične slamčice kao pitanje dostupnosti**

Za mnoge osobe sa invaliditetom, plastične slamčice su osnovna potreba, a ne nešto beznačajno „Samo želim da vam kažem jednu reč. Samo jednu reč... Plastika... Pred plastikom je velika budućnost.“ Ta scena iz filma „Diplomac“ možda predviđa budućnost, ali nije dobro ostarila. Ljubav modernog društva prema plastici se pokazala profitabilnom, ali nije dobro donela zdravlju planete. Godišnje se proizvede oko 300 miliona tona plastike. Ne postoji jedinstven materijal koji se naziva „plastika“, već ovaj termin pokriva mnoge materijale koji se prave od raznih organskih i neorganskih jedinjenja. Više od 8 miliona tona završi u okeanima, još 30 miliona tona se reciklira, a ostatak završi u prirodi. Po nekim procenama u okeanima će do 2050. godine biti više plastike nego riba. Dužina trajanja, niska cena i izdržljivost plastike je ono što je čini problematičnom. Raspada se sporo, a nakon toga mikroskopski fragmenti ovog materijala prodiru u zemlju i vodu i tako stvaraju ogroman problem sa zagađenjem. Recikliranje plastike je kompleksno, a često je jeftinije proizvesti novi proizvod nego iskoristiti reciklirani materijal. Očigledno rešenje je smanjiti upotrebu plastike, posebno proizvode za jednokratnu upotrebu u koje spadaju i slamčice. Vankuver je postao jedan od prvih gradova koji je pokrenuo zabranu plastičnih slamčica u restoranima i barovima. Loš glas o slamčicama je postao kulturni fenomen, a hipsteri nose svoje metalne slamčice dok se u društvu sve više prihvataju alternativni proizvodi napravljeni od stakla, papira, bambusa, gume i tako dalje. Ali, dobronamerni postupci mogu imati neplanirane posledice, što je i ovde slučaj. Ljudi koji žive sa različitim zdravstvenim stanjima, od Daunovog sindroma do demencije, od retkih neuromišićnih bolesti do oštećenja izazvanih moždanim udarom, se veoma oslanjaju na slamčice, a posebno na savitljive plastične slamčice. Za osobe sa invaliditetom slamčice nisu nešto usputno, već su pitanje dostupnosti isto koliko i rampe za korisnike invalidskih kolica. Dok većina ljudi to uzima zdravo za gotovo, za neke prinošenje pića rukom do ustiju, pijenje i gutanje podrazumeva kompleksan niz pokreta. Svako ko je pomagao nekome sa uznapredovalom demencijom to zna isuviše dobro. Slamčica, a posebno savitljiva plastična slamčica, je odličan primer pristupačne tehnologije i ne treba se olako zabraniti i odbaciti. Kada primenjujemo zabrane ovog tipa, moramo paziti da ne stvaramo barijere ka inkluziji. Prema nekim procenama u Kanadi se dnevno upotrebi 57 miliona plastičnih slamčica. Ovaj broj se značajno može smanjiti, a nema sumnje ni da postoje pristojna alternativna rešenja. Ali, ovo pitanje zahteva socijalno rešenje, a ne pravno. Nemojte očekivati da svako ima svoju slamčicu. Nemojte pretpostavljati da su alternativna rešenja uvek bolja. Čvrste slamčice mogu biti teške za manipulisanje, posebno za ljude koji mogu da koriste samo svoju bradu. Papirnate slamčice ne funkcionišu kada je u pitanju vruća tečnost. Staklene i metalne slamčice mogu povrediti ljude koji ih koriste. Ako imate problem sa pijenjem, sigurno ćete imati i problem da perete i nosite slamčice za višekratnu upotrebu. Želimo čistije okeane. Želimo da zaštitimo kornjače i ostali morski svet. Ali, sve ovo ne treba da za posledicu ima isključivanje i diskriminaciju nekih ljudi. Ako pitate ljude, plastične slamčice bez sumnje treba da postoje. Ovo spada u razumno prilagođavanje, a ne u uništavanje planete. Jedna reč, samo jedna reč... Inkluzija...

Pred inkluzijom je velika budućnost.

***Prevela i adaptirala:***

***Jelena Milošević***

**ŽENA BEZ RUKU KOJA JE POSTALA PILOT**

Kada razmišljate o tome šta sve možete uraditi sa svojim rukama, vjerovatno vam je teško zamisliti išta što biste mogli bez njih. Ali Jessica Cox, koja je rođena bez ruku, ne dozvoljava da je njen invaliditet sprečava da živi život punim plućima. Ova tridesetdvogodišnja žena odlučila je da koristi svoje noge i uspjela mnogo više nego što će većina nas ikada sa rukama. Osim što uspijeva obaviti svakodnevne obaveze pomoću nogu, ona je specifična i po nekim sasvim nevjerovatnim mogućnostima. Prva od njih je letenje. Naime, iako se bojala letenja, savladala je svoj strah i postala prva i jedina žena koja je dobila pilotsku dozvolu. Uvrštena je zbog toga u Ginisovu knjigu rekorda 2011. godine.

**SNAŽNIJA JE OD VEĆINE LJUDI**

Ona je postala i prva žena bez ruku, koja ima crni pojas u tekvandou, gdje je ujedno i upoznala svog supruga, Patricka Chamberlaina. U jednom intervjuu izjavio je kako mu ona svakodnevno otvara oči o novim mogućnostima, koje se nalaze u svijetu.

**ODLIČNA JE PIJANISTKINJA**

Nedavno je učila i odsvirala soundtrack za film “Frozen” jer dugo godina svira klavir, upravo uz pomoć nogu. No to nije kraj njenim vještinama. Svakodnevno posprema sebi sama krevet, koristi telefon i šalje poruku, piše, nanosi šminku pa čak i umjetne trepavice, a kada se želi opustiti, sama sebi otvara i flašu piva. Jedino što joj predstavlja poteškoću jeste pravljenje frizure i češljanje, ali tu joj muž rado pomogne. Postala je motivaciona govornica i mentorica za djecu sa poteškoćama u razvoju. Snimila je dokumentarac “Right Footed”, koji se sprema za prikazivanje i takmičenje na festivalima. Mnogo je razloga zašto je inspirativna, a glavni je taj što pokazuje svima da, bez obzira na poteškoće, volja pobjeđuje um. Sve barijere nastaju prvenstveno u glavi, a ona je primjer kako da ih srušite. Vjerujete li sada da možete sve?

**šarena strana**

**BEZUSLOVNA LJUBAV**

Dolazi muž kući i govori ženi:

*- Firma mi je bankrotirala, otac me izbacio iz nasljedstva i na kraju mi je uzeo i auto.*

*Hoćeš li me i dalje voljeti ljubavi moja?*

Žena mu odgovara:

*- Naravno, ali ćeš mi jako nedostajati!”*

**DOBRE I LOŠE VIJESTI**

Dolazi dječak iz škole i kaže mami:

*- Mama, imam dobru i lošu vijest.*

*- Reci prvo dobru vijest.*

*- Dobio sam peticu!*

Mama mu odgovara:

*- Odlično! A koja je loša vijest?*

Na to će mali dječak:

*- Petica je u pet rata!*

**NERASPOLOŽENJE**

Ulazi čovjek neraspoložen u pekaru pita ga prodavačica:

*- Što si tako neraspoložen?*

Čovjek izusti:

- *Ostavila me žena..*.

*- Pa šta ćeš sad?*

*- Pa sad ću jedan burek i jogurt.*